Studentegemeenskap rou ná twee Pukke sterf | Maroela Media
Anzel Botha (19) en Tobie Louw (21) het die afgelope naweek in 'n motorongeluk gesterf. (Foto: Facebook)
Die studentegemeenskap van Potchefstroom is in rou gedompel ná die dood van twee studente die afgelope naweek.
Anzel Botha (19), 'n inwoner van Minjonet-dameskoshuis, en Tobie Louw (21), 'n inwoner van Ratau Lebone-manskoshuis by die Potchefstroomse kampus van die Noordwes-Universiteit (NWU), is Saterdagmiddag in 'n ongeluk op die R54 tussen Potchefstroom en Vereeniging dood.
Botha was 'n eerstejaarstudent in geoktrooieerde rekeningkunde en Louw 'n derdejaar-regstudent.
Russel Meiring, woordvoerder van ER24, het gesê paramedici was Saterdag omstreeks 16:30 op die toneel. Twee voertuie het in die middel van die pad gestaan.
"By nadere ondersoek het paramedici 'n jong man en vrou vasgekeer in die ligte motorvoertuig aangetref. Albei was ernstig beseer en het geen tekens van lewe getoon nie. Daar was niks wat vir hulle gedoen kon word nie en hulle is op die toneel dood verklaar," het Meiring gesê.
'n Nege-en-vyftigjarige man in die bakkie wat ook in die ongeluk betrokke was, was in 'n bedenklike toestand.
"Die Fochville-brandweer moes gespesialiseerde reddingstoerusting gebruik om hom uit die voertuig te bevry," het Meiring gesê.
Anzel Botha (19). (Foto: Facebook)
Hy is na die Potchefstroomse Provinsiale Hospitaal geneem vir verdere behandeling.
Louis Jacobs, woordvoerder van die universiteit, het gesê die studente se dood is 'n reuseslag.
Dit kom boonop kort ná die dood van Arno Hollander (23), 'n aptekerswesestudent aan die universiteit. Hollander was 'n inwoner van die Laureus-manskoshuis op die kampus. Hy is op 26 Oktober dood toe hy aan oorhoofse elektrisiteitskabels by 'n treinstasie geraak het.
Die stasie is 'n gewilde plek in die dorp om foto's te neem en Hollander is doodgeskok toe hy op een van die trokke geklim en aan 'n kabel geraak het. 'n Veiligheidswag het die nooddienste ontbied.
Rudi van de Venter (48), 'n dosent verbonde aan die departement van onderwys, is ook in Oktober dood toe hy in 'n sloot op die kampus geval en gesterf het.
Jacobs het gesê die universiteit het reeds hulp aan studente beskikbaar gestel wat emosionele bystand of berading ná die voorval benodig. Hy het gesê 'n voorval soos dié het 'n groot uitwerking op die studentegemeenskap.
"Ons betuig ook ons medelye met hul familie en vriende," het hy gesê.
Ook op Facebook was daar talle boodskappe van medelye. "Ons weet die hemel is nou selfs mooier, omdat hulle nog twee engele bygekry het," het Bellatrix-dameskoshuis geskryf.
Tobie Louw (21). (Foto: Facebook)
"Tye soos dié is altyd moeilik en dit is veral só omdat Tobie so jonk was en sy hele lewe voorgelê het," het die universiteit se regsfakulteit geskryf.
"Ons diepe meegevoel gaan aan [Louw se] ouers, familie en vriende. Mag die sorg en liefde van diegene om hulle vertroosting en vrede gee om hulle deur die dae vorentoe te dra."
Die Minjonet-dameskoshuis het gesê hulle groet Botha met groot hartseer.
"Anzel, die spasie wat jy agterlaat sal nooit gevul kan word nie. Jy was die sonskynkind wat enigeen kon aansteek met jou positiewe, liefdevolle aanslag tot die lewe. Dit is 'n absolute voorreg om jou die afgelope jaar te kon ken."
Kapt. Sam Tselanyane, polisiewoordvoerder in Noordwes, het gesê 'n saak van strafbare manslag word ondersoek.
Man 'kritiek' ná plaasaanval buite Nelspruit
My innige simpatie aan almal betrokke se naasbestaandes en geliefdes. Mag die Here julle krag en genade gee om die reuse verlies te verwerk.
Wat was Ratau Lebone se vorige naam?
Alles hier is so ontsettend tydelik. Ons harte pyn vir almal.
Op hierdie Maandagmiddag lees ek hierdie nuus by my werkstafel en ek onmiddellik trane in my oe. Tobie en Anzel julle moes seker wonderlike persone gewees het. Dit is sulke hartseer nuus. RIV julle twee mooi mense. Jesus hou SY arms wyd oor almal almal almal wat hierdie twee mense geken het.
Hartverskeurend!!! So so jammer vir hierdie ouers..familie en vriende se seer…hierdie goed maak my hart pyn..hoe verwerk mens ooit so iets..ai